b'\n_START_ARTICLE_\nBra\xc8\x9bul Sulina\n_START_PARAGRAPH_\nBra\xc8\x9bul Sulina  (numit \xc8\x99i Canalul Sulina) este cel mai scurt \xc8\x99i mai drept bra\xc8\x9b al Deltei Dun\xc4\x83rii, format prin ramificarea bra\xc8\x9bului Tulcea, la est de ora\xc8\x99ul Tulcea, \xc3\xaen dou\xc4\x83 bra\xc8\x9be: bra\xc8\x9bul Sulina (la nord) \xc8\x99i bra\xc8\x9bul Sf\xc3\xa2ntu Gheorghe (la sud). Se vars\xc4\x83 \xc3\xaen Marea Neagr\xc4\x83 \xc3\xaen dreptul ora\xc8\x99ului Sulina. Are o lungime aproximativ\xc4\x83 de 71 km. Este regularizat \xc8\x99i canalizat, permi\xc8\x9b\xc3\xa2nd naviga\xc8\x9bia vaselor maritime cu un pescaj de p\xc3\xa2n\xc4\x83 la 7 m. Lucr\xc4\x83rile de amenajare pentru naviga\xc8\x9bie au fost \xc3\xaencepute \xc3\xaen secolul XIX (dup\xc4\x83 1856) de Comisia European\xc4\x83 a Dun\xc4\x83rii \xc8\x99i continuate \xc3\xaen secolul XX. Necesit\xc4\x83 lucr\xc4\x83ri permanente de dragare, care se execut\xc4\x83 \xc8\x99i \xc3\xaen prezent, pentru a fi men\xc8\x9binut navigabil pentru navele maritime. _NEWLINE_\xc3\x8en anul 1991, canalul Sulina a fost blocat temporar pentru naviga\xc8\x9bie prin e\xc8\x99uarea navei sovietice Rostock. Lucr\xc4\x83rile de eliberare a \xc8\x99enalului navigabil s-au \xc3\xaencheiat \xc3\xaen anul 2005. \xc3\x8en prezent naviga\xc8\x9bia pe canalul Sulina se desf\xc4\x83\xc8\x99oar\xc4\x83 normal.'